VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL VALSTYBINĖS MAISTO IR VETERINARIJOS TARNYBOS DIREKTORIAUS 2019 M. RUGSĖJO 20 D. ĮSAKYMO NR. B1-690 „DĖL ŪKINIŲ GYVŪNŲ GEROVĖS REIKALAVIMŲ PATVIRTINIMO“ PAKEITIMO

2024 m. vasario 14 d. Nr. B1-232

Vilnius

Vadovaudamasi Lietuvos Respublikos Vyriausybės 2023 m. liepos 26 d. nutarimu Nr. 599 „Dėl Lietuvos Respublikos Vyriausybės 2010 m. gruodžio 8 d. nutarimo Nr. 1743 „Dėl Valstybinės maisto ir veterinarijos tarnybos administracijos struktūros patvirtinimo“ pakeitimo“:

1. P a k e i č i u Valstybinės maisto ir veterinarijos tarnybos direktoriaus 2019 m. rugsėjo 20 d. įsakymą Nr. B1-690 „Dėl Ūkinių gyvūnų gerovės reikalavimų patvirtinimo“ ir jį išdėstau nauja redakcija (Ūkinių gyvūnų gerovės reikalavimai nauja redakcija nedėstomi):

„VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL ŪKINIŲ GYVŪNŲ GEROVĖS REIKALAVIMŲ PATVIRTINIMO

Vadovaudamasis Lietuvos Respublikos gyvūnų gerovės ir apsaugos įstatymo 3 straipsnio 9 dalies 2 punktu ir įgyvendindamas 1998 m. liepos 20 d. Tarybos direktyvą 98/58/EB dėl ūkinės paskirties gyvūnų apsaugos su paskutiniais pakeitimais, padarytais 2017 m. kovo 15 d. Europos Parlamento ir Tarybos reglamentu (ES) 2017/625:

1. Tvirtinu Ūkinių gyvūnų gerovės reikalavimus (pridedama).

2. Pavedu:

2.1. Ūkinių gyvūnų gerovės reikalavimų laikymosi priežiūrą Valstybinės maisto ir veterinarijos tarnybos Priežiūros departamento apygardų priežiūros skyriams;

2.2. Ūkinių gyvūnų gerovės reikalavimų 29 punkte nustatytų funkcijų vykdymą Valstybinės maisto ir veterinarijos tarnybos Maisto ir veterinarijos politikos departamento Gyvūnų gerovės skyriui.“

2. P a k e i č i u nurodytuoju įsakymu patvirtintus Ūkinių gyvūnų gerovės reikalavimus:

2.1. pakeičiu 11 punktą ir jį išdėstau taip:

„11. Reikalavimų 10 punkte nurodyti duomenys turi būti registruojami žurnale, kuris saugomas ne mažiau kaip trejus metus ir pateikiamas VMVT paprašius.“;

2.2. pakeičiu 26 punktą ir jį išdėstau taip:

„26. Ūkinių gyvūnų natūralus ar dirbtinis veisimas arba veisimo procedūros, dėl kurių bet kuris iš ūkinių gyvūnų yra kankinamas ar sužeidžiamas arba gali būti kankinamas ar sužeidžiamas, neturi būti taikomi. Išimtiniais atvejais VMVT, įvertinusi visas aplinkybes, gali leisti atlikti tam tikras ūkinių gyvūnų veisimo procedūras, kurios gali būti minimalaus ar momentinio kentėjimo ar sužeidimo priežastis arba dėl kurių ūkiniai gyvūnai būtų sužeisti.“;

2.3. pakeičiu 28 punktą ir jį išdėstau taip:

„28. VMVT vadovaudamasi 2017 m. kovo 15 d. Europos Parlamento ir Tarybos reglamentu (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas), su visais pakeitimais, jį įgyvendinamaisiais teisės aktais, Ūkio subjektų veiklos patikrinimų taisyklėmis, patvirtintomis Valstybinės maisto ir veterinarijos tarnybos direktoriaus 2015 m. sausio 28 d. įsakymu Nr. B1-59 „Dėl Ūkio subjektų veiklos patikrinimų taisyklių patvirtinimo“, ir kitais gyvūnų gerovę ir valstybinę veterinarinę kontrolę reglamentuojančiais teisės aktais, kontroliuoja Reikalavimų įgyvendinimą.“;

2.4. pakeičiu 29 punktą ir jį išdėstau taip:

„29. Ne vėliau kaip iki kiekvienų metų rugpjūčio 31 dienos VMVT turi parengti ir pateikti metinę (praėjusių metų) ūkinių gyvūnų laikymo vietų patikrinimų dėl atitikties Reikalavimams ataskaitą (toliau – ataskaita) Europos Komisijai. Prie ataskaitos turi būti pridedama ūkinių gyvūnų laikymo vietų patikrinimų metu nustatytų pažeidimų analizė ir nacionalinis veiksmų planas, kuriuo siekiama užtikrinti, kad ūkinių gyvūnų laikymo vietose nustatyti pažeidimai nepasikartotų.“

3. N u s t a t a u, kad šis įsakymas įsigalioja 2024 m. vasario 15 d.

Direktorė	Audronė Mikalauskienė